text: Fåborg Kirke
  
  publiceret: 2023-07-27 11:19:43+02:00
  Fåborg Kirke er en sognekirke beliggende i landsbyens nordøstlige del.
  Kirkegården er hegnet ind af et dige, som i nord og nordvest har været sat i cement siden 1902. De øvrige strækninger udgøres af græsklædte jorddiger, der er stensat på ydersiden. De historiske skel er bevaret i vest, nord og øst, hvorimod sydstrækningen blev rykket mod syd i forbindelse med en udvidelse af kirkegården i 1922. Hovedindgangen til kirkegården er i nord og stammer fra 1881. Den består af en port mellem hvidtede, murede piller, og lukkes af jerngitre.
  Fåborg Kirke er en romansk kirke opført i granitkvadre bestående af romansk kor og skib, som allerede i romansk tid blev forlænget mod vest. I sengotisk tid blev der føjet et vesttårn og et våbenhus syd for skibet til kirken.
  Det velbevarede kor og skib er opført af veltildannede granitkvadre og afsat med rette vinkler. Korets gavltrekant er hvidtet.
  Tårnet og våbenhuset er begge opført af munkesten. Til tårnet knytter der sig et trappehus, hvis indgangsdør er udsmykket med bl.a. et kors i relief.
  Kirken var oprindelig opført med to døre i skibet, som blev erstattet af nye ved kirkens forlængelse. Den vestligste norddør er desuden prydet af lille kors på en Golgatahøj. Herudover er der i koret bevaret en præstedør, som blev genåbnet i 1889, og hvis dæksten er dekoreret med løvefigurer og bladornamentik.
  Det indre murværk er hvidtet og består er af marksten. Korbuen har rensede kvadre og svagt profilerede kragbånd, dvs. et bånd af sten med fremspringende profil, der danner overgang mellem muren og buen, og sokler.
  Ved en restaurering i 1953 blev der frilagt kalkmalerier fra forskellige perioder, heriblandt en dekoration udført af Liljemesterværkstedet ca. 1500-1520 i tårnhvælvet.
  Den romanske granitdøbefont samt et veludført gotisk korbuekrucifiks kan henføres til middelalderen. I dag domineres kirkerummet af inventarstykker fra renæssancen. Fra 1583 stammer stoleværket og formentlig også alterpanelet samt en lille kirkekiste, dvs. en kiste som kirkens breve blev opbevaret i.
  Prædikestolen er formentlig fra 1608, mens altertavlen er fra ca. 1625. Malerierne i tavlen stammer dog fra 1898. Alterstagerne fra ca. 1575 er udført i gotiseret stil. Altersættet blev anskaffet i 1690.
  I kirken er der også ophængt et maleri af Kristus og synderinden fra 1862.